सिर्फ रतनपुरी ही नहीं पश्चिमी यूपी के मुज्फफरनगर, मेरठ, बागपत, शामली, गाजियाबाद समेत 8 जिलों के करीब 1200 से अधिक गांवों में यही हाल है। रतनपुरी निवासी बुजुर्ग जगदीश सोम (81 वर्ष) पत्नी दयावती की मौत के बाद सदमे में हैं। घर के बाहर लगे हैंडपंप को दिखाते हुए वो कहते हैं, “सब कुछ इस दूषित पानी की वजह से हो रहा है। पत्नी को कैंसर हुआ था। यह नदी (काली नदी) हमारे लिए ज़हर हो गयी है। हमारे बच्चे अपने ज़िंदगी का कुछ दिन नहीं देख पाते हैं कि उन्हें अभी से ही कैन्सर हो जा रहा है। इसी साल मेरे ही गांव से 50 लोगों की मौत हुई है।”